Zuma wil boek oor sy lewe skryfPres. Jacob Zuma groet afgevaardigdes by die gala-ete die aand voordat die ANC se 54ste verkiesingskonferensie sal begin (15 Desember 2017). Foto: Twitter via @MYANC Uitgaande pres. Jacob Zuma het Vrydag die sewe kandidate wat meeding om die ANC se topposisie geloof en gesê die feit dat daar so baie kandidate is wat meeding om die leisels as president oor te neem, is aanduidend daarvan dat demokrasie in die party floreer. Zuma het sy toespraak gelewer by die Progressive Business Forum-gala-ete die aand voordat die ANC se 54ste nasionale konferensie vandag by Nasraec in Johannesburg afskop. Zuma het in sy toespraak gesê die ANC is ŉ organisasie wat demokraties gesproke meer oop en volwasse is. “Ons het sewe presidensiële kandidate. Net die ANC kan hierdie unieke situasie hê wat duidelik demonstreer dat ons meer as genoeg talent het. Ons demonstreer vir julle demokrasie in werking. Wanneer ons hier opstaan, sal ons meer verenig wees as ooit,” het Zuma gesê. Die ANC sal na verwagting vandag vir sy nuwe leierskap stem en die uitslae sal na verwagting Sondag aangekondig word. Cyril Ramaphosa, die ANC se huidige adjunkpresident; Baleka Mbete, die nasionale voorsitter; Zweli Mkhize, die tesourier-generaal; asook Nkosazana Dlamini-Zuma, Lindiwe Sisulu, Jeff Radebe en Matthews Phosa – almal lede van die nasionale uitvoerende komitee (NUK) – ding mee om die posisie as die party se president. Adj.pres. Cyril Ramaphosa by die gala-ete die aand voordat die ANC se 54ste verkiesingskonferensie sal begin (15 Desember 2017). Foto: Twitter via @MYANC Zuma het ŉ beroep op Suid-Afrika gedoen om die party nog ŉ kans te gee om te regeer, asook ŉ beroep om eenheid by die konferensie. Hy het weereens beklemtoon dat hy in die eerste plek nooit president wou wees nie en gesê hy het tevergeefs probeer wegskram van die verantwoordelikheid af. Zuma het ook gesê hy gaan ŉ boek oor sy lewe skryf. “Oor ŉ jaar en ŉ half gaan ek ŉ boek skryf. Julle moet daardie boek lees. Ek moes die taak aanvaar wat deur my organisasie aan my gegee is. Dit was ŉ ervaring en ŉ half. Dit was ŉ waardevolle ervaring. Ek bedank julle almal vir julle ondersteuning gedurende my termyn as ANC-president. Dankie vir julle ondersteuning,” het Zuma gesê. Zuma het ook die regering en die private sektor aangemoedig om saam te werk en in strategiese sektore van die ekonomie te belê om betekenisvolle deelname aan die ekonomie deur die meerderheid van die land se mense se verseker. Pres. Jacob Zuma groet afgevaardigdes by die gala-ete die aand voordat die ANC se 54ste verkiesingskonferensie sal begin (15 Desember 2017). Foto: Twitter via @MYANC “Ons wil in ŉ vennootskap wees met beleggers wat ons strategiese nasionale belang en die noodsaaklikheid van ŉ beter lewe vir almal verstaan. Ons kort die tipe ekonomiese groei wat nie net die waarde van huidige beleggings verhoog nie, maar ook ons tasbare bates vermeerder,” het Zuma gesê. “Ons moet almal saamwerk en stewige en betekenisvolle vennootskappe vorm. Ons moet werk om ŉ konsensus oor ŉ aantal dinge te bereik wat ons glo ons saam moet doen. As ons konsensus kan bereik oor beleggingsbesluite en gerigte pogings, kan ons baie vordering maak. Ons doen ŉ beroep op progressiewe sakelui om meer in die ekonomie van ons land te belê om werk te skep en armoede te verminder.” Zuma sal vandag sy laaste toespraak as die president van die ANC lewer.